Barátta fyrir nýrri stjórnarskrá er barátta gegn spillingu ! Spilling er vandamál á Íslandi , hvort sem hún felst í vinagreiðum eða grímulausari útfærslum . Spilling þrífst helst þar sem eftirlit skortir , ákvarðanataka er óljós og aðkoma og áhrif almennings eru lítil eða engin . Spillingu má fyrirbyggja með gagnsæi hvað varðar upplýsingar og gjörðir valdhafa , sem almenning getur skilið , treyst og fylgst með . Í gildandi stjórnarskrá er ekki að finna eitt orð um stjórnmálaflokka , hvað þá spillingu , enda er hún að grunninum til dönsk konungsstjórnarskrá þó hún skarti nýlegri mannréttindakafla . Nú eru rúmlega sjö ár frá því kjósendur á Íslandi sögðu í þjóðaratkvæðagreiðslu að leggja skyldi frumvarp stjórnlagaráðs til grundvallar sem stjórnarskrá Íslands . Þetta frumvarp er í daglegu tali kallað nýja stjórnarskráin . Í nýju stjórnarskránni er ýmislegt gert til að reyna að stemma stigu við spillingu : -Stærsta málið er algert gegnsæi . Með upplýsingaréttinum í 15. grein nýju stjórnarskrárinnar eru ljósin hreinlega kveikt og myrkrinu úthýst . Þessi regla er sett til höfuðs þeirri inngrónu leyndarhyggju sem þrífst á Íslandi í opinberri stjórnsýslu og umboðsmaður Alþingis hefur ítrekað bent á að sé meinsemd fyrir samfélagið okkar . Auk þess eru fleiri reglur sem miða að því að tækla spillingu í nýju stjórnarskránni til dæmis þessar : - Bannað að mismuna á grundvelli stjórnmálatengsla . - Uppljóstrurum er tryggð vernd . - Kveðið er á um skyldu ráðherra og alþingismanna til að veita upplýsingar um fjárhagslega hagsmuni sína . - Gegnsætt eignarhald fjölmiðla er krafa . - Hvað varðar styrki til flokka og frambjóðanda segir : " Í lögum skal kveðið á um starfsemi stjórnmálasamtaka , svo og um fjármál frambjóðenda í því skyni að halda kostnaði í hófi , tryggja gegnsæi og takmarka auglýsingar í kosningabaráttu . " - Auk þess geta 10% kjósenda knúið fram þjóðaratkvæðagreiðslu um umdeilda löggjöf , sem veitir Alþingi verulegt aðhald sem löggjafarvaldi og almenningi tækifæri til að kalla til sín mikilvæg mál sem oft er ófyrirsjáanlegt að komi upp þegar kosið er til Alþings . Grundvallarleikregla lýðræðisfyrirkomulags er að niðurstöður kosninga skulu virtar . Nú eru meira en sjö ár frá þjóðaratkvæðagreiðslunni þar sem kjósendur sögðu að nýja stjórnarskráin skyldi lögð til grundvallar . Þó er ekki verið að að leggja þessa stjórnarskrá til grundvallar í yfirstandandi bútasaums-vinnu stjórnvalda . Getur verið að það sé samspilling íslenskra stjórnmála sem standi í vegi fyrir þessu þjóðþrifamáli samfélagsins ? Á laugardaginn 7. desember kl. 14 verður boðað til mótmæla gegn spillingu og arðráni á Austurvelli . Ærlegt fólk á Íslandi getur hvorki sætt sig við það að lýðræði sé hunsað né að fátæk ríki séu arðrænd af íslenskum sjávarútvegsfyrirtækjum sem skáka í skjóli gríðarlegs auðs sem þau hafa safnað vegna vinaverðs sem þeim býðst ár eftir ár á hagnýtingu á auðlindum sjávar í íslenskri landhelgi . Kröfur mótmælanna á laugardaginn eru sem fyrr þessar : * Sjávarútvegsráðherra segi tafarlaust af sér embætti . * Alþingi lögfesti nýja og endurskoðaða stjórnarskrá sem landsmenn sömdu sér og samþykktu í þjóðaratkvæðagreiðslu 2012 . - Að sjálfsögðu með því auðlindaákvæði sem kjósendur samþykktu . * Arður af nýtingu sameiginlegra auðlinda landsmanna renni í sjóði almennings til uppbyggingar samfélagsins og til að tryggja mannsæmandi lífskjör allra . Að þessum mótmælum standa meðal annars : Efling , VR , Öryrkjabandalag Íslands , Gagnsæi – samtök gegn spillingu , Stjórnarskrárfélagið , Samtök kvenna um nýja stjórnarskrá , Ung vinstri græn , Ungir píratar , Ungir jafnaðarmenn og Ungir sósíalistar . Við verðum að standa öll saman til að ná fram alvöru breytingum gegn arðráni og spillingu . Sjáumst á Austurvelli .